אורט ישראל

אוֹרט ישראל (ORT - ראשי תיבות ברוסית של Общество Ремесленного Труда, תעתיק: אוֹבְשצֶ'סְטְבוֹ רמֵסְלֶנוֹגוֹ טרוּדַה, תרגום: "האגודה למלאכה מקצועית") היא רשת החינוך הגדולה ביותר בישראל לטכנולוגיה ולמדע, הפועלת בישראל מאז 1949 כחברה לתועלת הציבור.
הרשת מפעילה כ-210 מוסדות חינוך ובהם מכללות להנדסאים, בתי-ספר תיכוניים וחטיבות ביניים, ובית ספר יסודי אחד, ביותר מ-55 רשויות מקומיות.
כ-100,000 תלמידים וסטודנטים לומדים מדי שנה בבתי הספר ובמכללות של אורט ועד כה הכשירה הרשת כ-600,000 בוגרים, תלמידי הרשת מגיעים מכל שכבות ומגזרי האוכלוסייה במדינת ישראל.

היסטוריה

ראשיתו של אוֹרט ישראל הייתה בשנת 1948, כאשר אהרון סינגאלובסקי, יושב הראש של World ORT, הגיע לארץ. עם התרחבות ההגירה לארץ ישראל מארצות צפון אפריקה, אירופה, והמזרח התיכון במידה דרמטית, הופיעו בעיות חדשות של קליטה ושיקום. בשעה זו היה צורך לשלב את אלפי העולים החדשים בחברה החדשה, ולשם כך היו דרושים מקומות עבודה והכשרה מקצועית. רבים מאנשי הצמרת של המדינה תמכו ברעיון, כמו זלמן שזר, שהיה אז שר החינוך ולימים נשיא המדינה, זלמן ארן, שלימים היה שר החינוך, ומרדכי בנטוב, שר השיכון. ההנהלה שכרה בניין נטוש ביפו, ומבנה נוסף ברחוב הנביאים בירושלים.
בית הספר הראשון של "אוֹרט" בישראל נפתח ביפו בשנת 1949 על ידי יוסף חרמץ. ראשיתו הייתה צנועה מאד וניתנו בו רק קורסים מזורזים לחיילים משוחררים, כדי להקל עליהם את ההשתלבות בחיים הכלכליים של המדינה. בראש בית הספר עמד המהנדס צבי ריבלין. כך נוסדה רשת אורט ישראל, וזו גם הייתה ראשיתו של החינוך הטכנולוגי במדינת ישראל. בית הספר פעל ברציפות במשך שבע שנים בתנאי צפיפות קשים. הקורסים הראשונים היו במסגרות, נגרות, תפירת פיג'מות, אריגה, רדיו, חשמל ותיקוני מכונות כתיבה. מאות רבות של חיילים משוחררים ועולים חדשים עברו דרך בית הספר, ולמדו בדרך כלל בכיתות ערב. בסוף שנות החמישים הצליחה אורט לפתוח את בית הספר החדש והמודרני ביותר בתל אביב, בית הספר על שם סינגלובסקי.

התרחבותו של הארגון

במהלך שנות השישים התעצמו הצרכים, ואורט החלה להתרחב, מספר התלמידים ברשת הוכפל, ושב והוכפל בשנות השבעים. רשויות החינוך בישראל החליטו לתת עדיפות ראשונה לחינוך הטכנולוגי והמקצועי, ודרשו להקים עוד ועוד בתי ספר מתאימים למטרה זו. בין השנים 1960 ל-1975 התווספו לרשת 60 בתי ספר ויחד מנתה הרשת 80 בתי ספר בסך הכל. כך אחרי עשור היה מספר התלמידים באורט למעלה מ-70,000. בתי הספר החדשים הוקמו לא רק בערים הגדולות, אלא גם בקיבוצים, בערי הפיתוח, בישיבות ואף בקרב האוכלוסייה הערבית.
ב-2007 נפרדו רשת World ORT ואורט ישראל. World ORT החליפה את שמה בישראל ל"קדימה מדע".

אורט ישראל בשנות האלפיים

מאז תחילת המאה ה-21 ניכרת התרחבות של הרשת, אשר שמה לה כיעד מרכזי טיפוח בתי ספר המגדירים עצמם כמעניקי חינוך טכנולוגי-מדעי ברמה גבוהה. מוסדות רשת אורט פרושים ברחבי הארץ כולה. כל תלמיד עשירי במערכת החינוך העל-יסודי הוא תלמיד רשת אורט ישראל. מדי שנה לומדים במוסדות הרשת כ-100,000 תלמידים, בני-נוער ומבוגרים. הרשת משרתת את כלל אוכלוסיית מדינת ישראל, גאוגרפית ודמוגרפית וקהילות ישראל השונות: ממלכתי (יהודי, ערבי, מוסלמי, נוצרי דרוזי) ממלכתי דתי (ישיבות ואולפניות). לרשת אורט יותר מ-500,000 בוגרים, והיא מעסיקה 8500 עובדי הוראה ועובדי מינהל.

מחקר ופיתוח

מרכז המחקר והפיתוח של רשת אורט ישראל, הוקם על ידי מניה וישראל מושינסקי ממקסיקו בשנת 1972.
המרכז נועד להכשיר את המורים של הרשת בדרכי הפעולה והיישומים של הטכנולוגיות החדשות בהן נעשה שימוש במגמות המתקדמות של אורט. המרכז הפדגוגי הפך לדגם עבור מרכזי מידע אחרים בכל העולם. המרכז הוקם במתחם קמפוס תיכון אורט סינגלובסקי, ולא במקרה. צוות בעל דמיון נבחר כדי לנהל מחקר ולהשתמש ביצירתיות שלו, בעודו מלמד ולומד חומרים שפותחו ונוסו במקום על תלמידיו המבריקים במעבדות הסמוכות. מרכז המו"פ פיקח על ייצורם של ספרי עזר טכנולוגיים לתלמידים ולמוריהם. הם תורגמו לשפות רבות, והגיעו לתלמידי אורט בכל מקום.
לאורך השנים המשיך מרכז המו"פ של אורט להעמיד סטנדרט של חדשנות והתקדם יחד עם הטכנולוגיה המשתנה. בוצע מעבר מספרי לימוד לפיתוח לשיטות לימוד באמצעים מקוונים ומערכות מידע. המרכז מונה כיום למעלה מ-100 עובדים, והוא אחראי על הפיתוח הפדגוגי החדשני של הרשת כולה. המרכז אף מייצא תוכניות לימוד לחו"ל, לקהילות יהודיות ושאינן. מדי שנה לוקח מרכז המו"פ של אורט חלק בפרויקטים בינלאומיים בתחומי המדע והטכנולוגיה ושמו כמרכז איכותי וחדשני, הולך לפניו.

פדגוגיה

באורט נלמדות כ-40 מגמות שונות בתחומי מדע וטכנולוגיה ומדעי החברה והרוח. כ – 60% מתלמידי אורט ישראל לומדים במגמות טכנולוגיות מדעיות.
בשנים האחרונות, אורט השיקה מגמות לימוד ראשונות מסוגן בישראל בתחומי ההנדסה ביו-רפואית, המכטרוניקה, הביוטכנולוגיה, הננוטכנולוגיה, מדעי הסביבה והאלקטרואופטיקה.
במקביל ללימודיהם בתיכון, כ-1,200 תלמידי אורט מצטיינים לומדים במסגרת תוכנית "אורט אקדמיה" לתואר ראשון בטכניון ובאוניברסיטאות המחקר בישראל.

למידה מקוונת

שיטות ההוראה באורט כוללות שילוב של מערכות ללמידה מקוונת באינטרנט וברשתות החברתיות. בין היתר, אורט פיתחה מערכת לניהול למידה על בסיס פלטפורמת קוד פתוח, השיקה בית ספר וירטואלי, והיא תומכת בלמעלה מ-100 אתרי אינטרנט, אשר פותחו באופן ייעודי ומופעלים על ידי מורי הרשת ותלמידיה.

צה"ל

מוסדות שונים ברשת אורט מקיימים קשר הדוק עם צה"ל. המובילים שבהם אורט תעשייה אווירית בלוד המציעה לתלמידיה מגמת מל"ט, ומגמת מכשור ובקרה, וכן אורט חיל האוויר בתל נוף המכשירה את תלמידיה בין היתר למערך הטכני של חיל האוויר. מוסדות אלה מצטרפים למוסדות בהם מתקיים מסלול שוחרות.
שיתוף פעולה זה עם צה"ל הוביל אלפי בוגרי אורט לשרת בתפקידי הנדסה, טכנולוגיה ותקשוב בצה"ל. בוגרי הרשת עוסקים, בין היתר, בפיתוח מערכות קרב מתקדמות למטוסים ולמסוקים ובתכנות מערכות מידע עבור זרועות האוויר, הים, היבשה והמודיעין. לאחר שירותם הצבאי, נקלטים רבים מבוגרי אורט למשרות בתעשייה הביטחונית בישראל, כולל באלביט מערכות, רפא"ל והתעשייה האווירית לישראל.

תעשייה והמגזר העסקי

בשיתוף עם נציגים מטעם התאחדות התעשיינים, מובילה אורט פרויקט לאימוץ בתי ספר על ידי מפעלי תעשייה לצורך היכרות והתנסות מעשית תוך כדי הלימודים. בנוסף, אורט מפעילה מסלול בשיתוף עם משרד הכלכלה להשמת הנדסאים בחברות מובילות במשק.

מיזמים בינלאומיים

אורט מייצגת את ישראל בשיתופי פעולה עם גופים ומוסדות חינוך בעולם. לדוגמה, אורט מובילה קונסורציומים בתחום הננוטכנולוגיה כחלק מתוכניות ה-FP – 7 של האיחוד האירופי, משתתפת במיזם להוראה מרחוק בו משתתפות 10 מדינות מאגן הים התיכון, והייתה מעורבת בפרויקט של הקונסוליה הבריטית לחיבור בין האקדמיה לתעשייה.
אורט ישראל מייצאת תוכניות לימודים בטכנולוגיה מדעים לבתי ספר תיכוניים וחטיבות ביניים באירופה ובארצות הברית. בארצות הברית אורט ישראל פועלת תחת המותג Israel Sci-Tech Schools Network.

ערכי הארגון

עשייתה של אורט ישראל מבוססת על שלושה "דגלים", מתוך מכוונות לכך שהשילוב ביניהם יחזק את חוסנה הערכי, הכלכלי והביטחוני של מדינת ישראל.

דגל הערכים

המבוסס על שימת דגש על הנתינה לזולת, לקהילה ולחברה, טיפוח הזהות היהודית והעצמת המורשות, למען חוסנה החברתי-ערכי של מדינת ישראל. במסגרת דגל זה מפעילה אורט את תוכנית "אורטוב", הפועלת בעשרות מבתי הספר של הרשת. לתנועת "אורטוב" פרויקטים רבים, בכל המגזרים, בתחומים כמו הסברה, רפואה, חניכה, עזרה לקשישים, קיימות, גרעיני נחל ועוד.

חיזוק הפריפריה ומעורבות בקהילה

באמצעות השקעה בפרויקטים חברתיים ובמלגות לסטודנטים, אורט פועלת לחזק את הפריפריה הגאוגרפית והחברתית של ישראל. הפרויקטים של אורט למעורבות בקהילה כוללים שיתופי פעולה עם הג'וינט, קרן יד הנדיב, גוגל ישראל, החברה למתנ"סים וארגונים נוספים.
הרשת מטפחת את הזיקה למורשת הלאומית והתרבותית בקרב תלמידיה ועובדיה מכלל המגזרים באמצעות תוכנית לימודי מורשת ואת חשיבות הדו-קיום בין יהודים לערבים בפרויקטים כמו "גשרים לשלום" ו"חיים משותפים" Hangout for Peace בשיתוף עם מרכז פרס לשלום וחברת גוגל ישראל.

דגל החינוך המדעי-טכנולוגי

בשאיפה לכך שהדור הצעיר יבסס את מעמדה של ישראל כמדינת מדע וטכנולוגיה מצטיינת למען חוסנה הכלכלי. כ-65% מתלמידי רשת אורט ישראל לומדים במגמות טכנולוגיות. בוגרי המכללות של רשת אורט ישראל מהווים כ-40% מכלל ההנדסאים במדינת ישראל. רשת אורט ישראל מלמד במוסדותיה השונים כ-30 מגמות בתחומי המדע והטכנולוגיה, מהם מגמות חדשניות, כמו: סייבר, אלקטרו-אופטיקה, ביו-רפואה, וננוטכנולוגיה. הישג של אורט בתחום המדע וטכנולוגיה הוא בדמות המגמה ה"מדעית-הנדסית", מגמת לימוד ברמת בגרות מוגברת. הלימודים במגמה מתבססים על גישות חדשניות בהוראה באמצעות אנלוגיות ובפיתוח פרויקט לימודי בקהיליית לומדים. הנושאים המדעיים-הנדסיים הנלמדים במגמה משלבים תחומי דעת וחידושים כמו הנדסה ביו רפואית, בינה מלאכותית ומושבות בחלל. המגמה פותחה במכון ע"ש גורלניק להשבחת ההוראה והלמידה, מבית מרכז המו"פ של אורט.

דגל טיפוח המצוינות בהוראה ובלמידה

למימוש חינוך איכותי לכלל רובדי האוכלוסייה, למיצוי יכולותיהם של התלמידים ולקידומם החברתי-כלכלי.